Ivan Čičmanec

Må ikke forveksles med politikeren av samme navn, fra Batizovce i Slovakia.

Ivan Čičmanec (født 21. august 1942 i Bratislava) er en slovakisk forfatter, skribent og oversetter. Han skriver også under pseudonymene Peter Liptovský, Vlado Záhor, Viliam Krajec og Igor Orfan.

Liv 
Ivan Čičmanec (uttales: tsjitsjmanjets) er født i 1942 i Bratislava, Slovakia. I perioden 1960-67 studerte han med noen avbrudd bygningsfag på Den Slovakiske Tekniske Høyskole i Bratislava, men fullførte ikke studiet. I 1969 emigrerte han til Norge. I perioder arbeidet han som fabrikk- og havnearbeider, servitør, vaskehjelp, nattevakt, tolk, fritidsklubbleder og frilansskribent. I 1970-75 studerte han russisk, engelsk og teatervitenskap på Universitetet i Oslo. I 1978-1999 arbeidet han i 21 år som lærer i grunnskolen i Oslo der han fremdeles er bosatt. F.o.m. 1978 har han vært aktiv som skribent, oversetter og skjønnlitterær forfatter. I 1980-årene var han regelmessig bidragsyter til slovakisk og tsjekkisk eksilpresse og til den tsjekkoslovakiske redaksjonen av Radio Fritt Europa. I 1993-95 var han den første formann i den nystiftede Norsk-slovakisk forening som holdt til i Oslo. Etter 1989 har han publisert en rekke journalistiske, vitenskapelige og skjønnlitterære bidrag i slovakiske aviser og tidsskrifter. Ivan Čičmanec er medlem i Norsk PEN-senter, Slovakisk PEN-senter og i Uavhengige forfatteres klubb (Klub nezávislých spisovateľov) i Slovakia.

Litterær virksomhet 
Ivan Čičmanec skriver essays, studier, artikler, bokanmeldelser, noveller, dikt og skuespill. I sin essayistikk beskjeftiger han seg hovedsakelig med litteratur, teater, religion, leilighetsvis også film, billedkunst, musikk, filosofi og samfunnsproblematikk.

Litterær virksomhet på slovakisk 
I Slovakia har han utgitt bøkene:
 V ohnisku neprítomnosti (I fraværets brennpunkt, 2005), med undertittelen Gnostiske meditasjoner, syklus av spirituelt stemte prosadikt
 Vzdychy a údery (Sukk og slag, 2011), novellesamling med motiver av eksistensens mysterier, menneskelig lidelse og kompliserte erotiske relasjoner
 Krehké čaro disonancií (Dissonansenes skjøre sjarm, 2012), samling av essays, studier og litterære portretter av verdenskjente forfattere og andre kulturpersonligheter 
 Fialová hudba (Fiolblå musikk, 2013), diktsamling om det moderne menneskets indre traumer, om erotiske lengsler og hverdagens absurditeter
 Bratislavský satyr (Satyren i Bratislava, 2015), kortroman fra samtidens Slovakia som gir et ironisk bilde av en middelaldrende spissborgers kaotiske emosjonelle og erotiske liv
 Z večerných kontemplácií (Fra kveldens kontemplasjoner), 2019, større syklus avbetraktninger, noveller og prosadikt om diverse filosofiske og estetiske spørsmål
 Život je len chodiaci tieň (Livet er en vandrende skygge), 2019, utvalg av nyere essays og artikler, hovedsakelig om litteratur og teater. 

Sine artikler, essays, studier, kommentarer, anmelelser, noveller, dikt, skuespill og oversettelser har han publisert også i tsjekkiske og slovakiske eksiltidsskrifter som Obrys, Naše snahy, Premeny, i Slovakia i Kultúrny život, Tvorba, RAK, Slovenské pohľady, Romboid, Literárny týždenník, Javisko o. a.

I 2013 fikk han Hviezdoslav-prisen av de slovakiske forfatterforeningene for sine oversettelser av slovakisk litteratur til norsk. Hans bok Fiolblå musikk fikk Det slovakiske litterære fondspris som den beste slovakiske diktsamlingen i 2013.

Litterær virksomhet på norsk 
 Blendet, novelle, som del av antologien Et dusin trekkfugler (1990)
 Ergo 1/1991, temanummer om slovakisk kultur
Artikler om Slovakias litteratur og geografi i to utgaver av Store norske leksikon (1994-1999 og 2003-2006)

Ellers har han publisert essays, studier, artikler, bokanmeldelser og skjønnlitterære oversettelser i norske aviser og tidsskrifter som Morgenbladet, Aftenposten, Ergo, Kontrast, Karl Johan, Solidaritet Norge-Polen, Marginal, Nordisk Østforum o.a.

Oversettelser 
I Norge:
 Fiken på piletrær (1984), antologi av slovakisk surrealistisk lyrikk, oversatt i samarbeid med Kjell Heggelund
 Midlertidig evighet (1989), et utvalt av diktene til den slovakiske lyrikeren Ján Buzássy, oversatt i samarbeid med Stig Sæterbakken
 Ansiktet mitt signerer jeg ikke (1995), et utvalg av diktene til den slovakiske lyrikeren Ján Ondruš, oversatt i samarbeid med Stig Sæterbakken
 Røter i lufta (1996), et utvalg av diktene til den slovakiske lyrikeren Milan Richter, oversatt i samarbeid med Knut Ødegård og Lubo Mauer
 Samtaler med skygger (2000), et utvalg av diktene til den slovakiske lyrikeren Ivan Kupec, oversatt i samarbeid med Stig Sæterbakken
 Tsjekkoslovakia forteller (1990), den slovakiske delen av antologien av tsjekkiske og slovakiske noveller, oversatt i samarbeid med Marianne Johnsen (Gabler)

I Slovakia:
 Tak toto je domov ľudí (Dette er altså menneskenes hjem, 1998), et utvalg av Sigbjørn Obstfelders dikt
 Smútok príde včas (Sorgen kommer tidsnok, 2001), et utvalg av Gunvor Hofmos lyrikk
 Krajina s dvoma slnkami (Landet med to soler, 1992), antologi av norsk samtidslyrikk (oversatt av flere gjendiktere), satt sammen i samarbeid med Stig Sæterbakken
Satt sammen og delvis oversatt norsk temanummer av litteraturtidsskriftet Romboid (10/1994)

Referanser

Eksterne lenker 
 Da Bjørnson ble kantate-helt - Mari Tvedt, NRK, Kulturnytt 3. mai 2010.
 Presentasjon av forfatteren - USZZ (på slovakisk)
 https://morgenbladet.no/1995/04/dynamikkens-jeg-du-vi - Kurt Sweeney
 https://www.nrk.no/arkiv/artikkel/bjornson-i-kammertjenerne-1.7071057

Slovakiske forfattere
Personer fra Bratislava